ביום שני בערב הגיעה המשטרה לפתח בניין בדרום תל אביב, רוקנה את המשקאות של היושבים במקום ועצרה אותם באופן אלים, שהצריך טיפול רפואי. השופט בהארכת המעצר העביר את התיק למח"ש: "דעתי אינה נוחה מהסרטונים המתעדים אלימות משטרה"
שוטרי מחוז תל אביב עסוקים בשבוע האחרון במבצע אכיפה בדרום העיר נגד שתיית אלכוהול וברים לא חוקיים של קהילת מבקשי המקלט. לטענת המשטרה, בימים האחרונים נסגרו 21 מקומות כאלה בצווים מנהליים ובעליהם נעצרו לחקירה.
אחת מפעילויות האכיפה הללו התרחשה בלילה של יום שני האחרון בפינת הרחובות צלנוב וסלמה. אלא שמתיעוד האירוע שהגיע למקום הכי חם, נראה כי שוטרי יס"מ תקפו ועצרו בצורה אלימה וללא סיבה נראית לעין שלושה צעירים אריתראים שישבו ברחוב ושתו בירה להנאתם בשעה המותרת לפי החוק, ממש כפי שעושים תושבים רבים בתל אביב וברחבי הארץ בשבועות האחרונים בשל סגירת הברים והמסעדות.
זיזו אבו אלהוא, המתגורר בבניין שבפתחו התרחש המעצר, צילם סרטון המתעד את המעצר שהופץ ברשת. הסרטון מתעד את מעצרו של אחד הצעירים האריתראיים, בשעה ששניים אחרים כבר שכובים על הרצפה, אזוקים ומוחזקים בין ברכיו של שוטר לקרקע. בסרטון ניתן לשמוע את אבו אלהוא ואנשים נוספים מתעמתים עם השוטרים.
"בתור תושבת דרום תל אביב, ממה שאני שומעת בקרב קהילת מבקשי המקלט – כולם מכירים את הסרטון ומדברים עליו כאירוע קשה מאוד, שלא היה כמותו כבר זמן רב", אומרת שירלי נדב, עורכת דין באגודה לזכויות האזרח שסייעה לעצורים בליל המעצר.
אחד מהעצורים באירוע מתגורר בבניין שבו נמצאת המכולת ובו מתגוררים גם אבו אלהוא, חברו פאדי עלואן ושכנים נוספים שחשו לעזרת הגברים שהמשטרה עצרה. בסרטון מצלמות האבטחה של המכולת שהגיע לידי המקום מתועד תחילתו של האירוע.
ניתן לראות בו גברים שיושבים מחוץ למכולת ושותים בירה כשלפתע ניגשים אליהם שוטרי יס"מ ששופכים את המשקאות האלכוהוליים ומחליפים איתם דברים, אחד השוטרים אף דוחף את אחד הצעירים. בהמשך ההתרחשות יוצאת אל מחוץ לפריים מצלמות האבטחה. "מה שמדהים הוא ששוטרי היס"מ בכלל הגיעו למקום ברכב גולף לבן ולא בניידת משטרה", אומר עלואן.
"קצת לפני שהאירוע התחיל ירדתי למטה לקנות בירות, וראיתי את הבחור שעובד במכולת יושב ושותה בירה עם חברים בחוץ", מספר אבו אלהוא. "אני מכיר את הבחור שעובד במכולת שנים. הוא גר בבניין שלי. הוא ואישתו אנשים מקסימים, הורים לילדים.
"אחרי שעליתי הביתה, פתאום שמעתי צעקות, וראיתי מהמרפסת את השכן שלי פאדי וחברה שלו מתעמתים עם המשטרה. צילמתי את השוטרים גוררים אנשים כאילו היו סמרטוטים. ראיתי איך הם דוחפים את אשתו של השכן האריתראי שלי. היה לה תינוק על הידיים והיא כמעט נפלה.
"המשטרה הרביצה לכולם, לשכנים שלי ולחברים שלי. כשאמרתי ליס"מניק שהתקרב אלי שאני גר פה והצבעתי על הבניין הוא החל לדחוף אותי בדיוק לכיוון ההפוך. המשקפיים שלי עפו. החזיקו אותי כמה שוטרים, הם הורידו אותי לרצפה בשעה שאני לא רואה כלום. תוך כדי ההתרחשות המשיכו להגיע למקום עוד ועוד ניידות. זה היה מטורף. זה היה שכם.
"ראיתי איך הם דוחפים את אשתו של השכן האריתראי שלי. היה לה תינוק על הידיים והיא כמעט נפלה"
"אמנם הרביצו לי, אבל לא עצרו אותי", ממשיך אבו אלהוא. "הם עצרו רק גברים שחורים". ואכן, בדיון הארכת המעצר שהתקיים אמש בבית משפט השלום מול השופט התורן רועי פרי, הסתבר שהמשטרה עצרה ארבעה גברים בזירה. "להבנתי התברר שאחד כנראה לא קשור", אמר אחד מנציגי המשטרה שנכחו בדיון.
שלושת העצורים האחרים הואשמו בתקיפת שוטר, הפרעה לשוטר בעת מילוי תפקידו, התנהגות פרועה וחבלה במזיד ברכב. מדובר באישומים כלליים ובדיון הארכת מעצרם אמש עוד לא יוחסו לכל אחד ואחד מהם אישומים ספציפיים. הם יוצגו בבית על ידי עו"ד שרון חזות ועו"ד אלון בן זיו מטעם הסנגוריה הציבורית. באשר לחבלה בניידת המשטרה שמיוחסת לעצורים טוען עלואן כי "באמת עפו בקבוקים באוויר. הם גם כמעט פגעו בנו. אבל מי שזרק אותם לא היה אף אחד משלושת העצורים. הם היו אזוקים כבר, איך הם יכלו לחבל בניידת משטרה כשהיו אזוקים?"
לשאלת עורך דינם של אחד החשודים, מטעם הסנגוריה הציבורית, לגבי תיעוד ממצלמות הגוף של השוטרים השיב נציג המשטרה כי איננו יכול לומר במעמד הדיון אם לשוטרי היס"מ בזירה היו מצלמות גוף, "יתכן שכן", אמר בשעה שבסרטון שצילם אבו אלהוא ניתן לראות כי כל השוטרים במקום מצוידים במצלמות גוף, גם אלה מביניהם שאינם עונדים תגי שם.
כששאל אחד מסנגורי החשודים את המשטרה מדוע בכלל שפכו לחשודים את המשקאות האלכוהוליים, השיב נציג המשטרה: "היה רמקול בעוצמה ברחוב, הפרעת מנוחה".
"ניתן לראות שהשוטרים מתחילים את האירוע בצורה אגרסיבית", אומר עו"ד שרון חזות מהסנגוריה הציבורית המייצג את אחד העצורים בבית המשפט ביומיים האחרונים.
"החוק נותן למשטרה את הסמכות לפעול באכיפה למניעת שתיית אלכוהול במרחב הציבורי בין השעות תשע בלילה לשש בבוקר, אבל מתיר למשטרה להפסיק את שתיית האלכוהול רק אם יש חשש להפרת סדר. אנחנו רואים בסרטון כי השלושה ישבו, שתו ושוחחו. ולא היתה שום הפרת סדר. יתרה מכך, המשטרה הגיעה למקום תוך כדי סיור שגרתי ולא בעקבות תלונה לגבי הצעירים. לדעתי המקצועית זה פשוט לא חוקי מה שהם עשו. זו לא מטרת החוק".
"החוק נותן למשטרה את הסמכות לפעול באכיפה למניעת שתיית אלכוהול במרחב הציבורי, אבל רק אם יש חשש להפרת סדר. אנחנו רואים בסרטון כי השלושה ישבו, שתו ושוחחו"
גם המשך ההתרחשות תמוה. הרגע שבו הסלים האירוע מדחיפה של שוטר את אחד הצעירים למעצרם ועימות עם שכנים ועוברי אורח נותר מחוץ לפריים מצלמות האבטחה, כשתיעודו של אבו אלהוא מתחיל אחריו. אלא שגם תגובת המשטרה, כפי שנמסרה למקום הכי חם אינה מסבירה מה בדיוק קרה באירוע, שהסתיים במעצר של שלושת הגברים והפכה לאלימות משטרתית קשה שהופנתה כלפיהם.
"האלימות המשטרתית שהופנתה כלפי מי שנמצאו בזירה אינה מוצדקת", אומרת נדב.
ממשטרת ישראל נמסר: "במהלך פעילות סיור שגרתית שביצעה המשטרה ברחוב צלנוב בתל אביב נגד עבירות פשיעה ולמען הגברת תחושת הביטחון ברחובות העיר, הבחינו השוטרים בשעות הלילה במספר גברים אשר ישבו ברחוב ושתו אלכוהול.
"לנוכח דרישת השוטרים לשפיכת האלכוהול ולקבלת פרטיהם כמתחייב על פי חוק, זעמו הגברים והחלו להתעמת במקום עם השוטרים תוך שהם תוקפים אותם באגרופים וחלקם מנסים להימלט מהמקום.
"עד מהרה נוספו מעורבים רבים נוספים שחברו אליהם ויצרו גוש אלים אל מול השוטרים תוך השלכת חפצים ובקבוקים אליהם, רק לאחר הגעת כוחות סיוע נוספים למקום האירוע פוזר ובסופו אף ניזוקה ניידת משטרה ונופצה שמשת הרכב. כאמור, המשטרה עצרה שלושה חשודים בשנות ה-20 לחקירה בתחנת המשטרה בסיומה תישקל הארכת מעצרם בבית המשפט".
בדיון הארכת המעצר אתמול הציגו החשודים את החבלות שנגרמו להם במהלך המעצר, אחד מהם הציג תחבושת על ברכו השמאלית וחבלה בברך הימנית. השני הציג חבלה במרפק ימין, ובשתי ברכיו. שניים מהם פונו מתחנת המשטרה במהלך הלילה לקבלת טיפול רפואי.
לטענת הסנגורים בדיון "גם החוק קובע שכדי לעשות את מה שהמשטרה עשתה, צריך להתרשם מכך שיש איזו הפרת סדר. יש פה שלושה בחורים שישבו להנאתם, שוחחו ושתו בירה… זו התנהגות מדאיגה ומטרידה מאוד. מלבד ההתעקשות על שחרור העצורים לבתיהם, התעקשו הסנגורים על העברת התיק לחקירת מח"ש.
השופט התורן הורה על העברת התיק למח"ש, והורה על הארכת מעצרם של שניים מתוך שלושת העצורים. "קיים חשד סביר לעניין העבירות של הפרעה ותקיפת שוטר", קבע השופט. "עם זאת, אציין כי דעתי אינה נוחה מהשתלשלות האירוע והסרטונים מתעדים גם אלימות משטרה". השופט הוסיף כי אינו "יכול להתעלם מטענות החשודים ומהחבלות שהוצגו באולם". בנוסף דרש כי לדיון הארכת המעצר שיתקיים היום, יובא תיעוד מצלמות הגוף של השוטרים. 
"התיק עבר למח"ש, ואנחנו מקווים שהשוטרים שהיו מעורבים באירוע יועמדו לדין משמעתי או לדין פלילי", סיכם עו"ד חזות.
"דעתי אינה נוחה מהשתלשלות האירוע והסרטונים מתעדים גם אלימות משטרה. איני יכול להתעלם מטענות החשודים ומהחבלות שהוצגו באולם"
לדיון שהתפתח בעמוד הפייסבוק של אבו אלהוא בעקבות התפוצה הרחבה לה זכה הסרטון שמתעד את ההתרחשויות בפתח ביתו, הגיבו פעילים רבים הקוראים לגירושם של מבקשי מקלט. שפי פז, העומדת בראש ארגון החזית לשחרור דרום תל אביב, הצטרפה לדיון ורמזה כי כניסתו של אמיר אוחנה לתפקיד השר לביטחון פנים וסיורו עמה בשכונה קשור למעצר.
פז העלתה תמונה שבה מתועדות לטענתה פעולות אכיפה שנקטה המשטרה נגד "חמארות" של מבקשי מקלט בנווה שאנן, וכתבה: "אז מסתבר שכאשר רוצים, או כאשר נלחצים, או כאשר יש מי שדורש לראות עבודה, פתאום שוב אפשר", היא כתבה, "כמו פעם, לפני שסדרי העדיפויות של כחולי המדים התהפכו. תודה לשר אוחנה. ואל תתבלבלו. אנחנו נשב לכולם על הזנב ונדאג שזה לא יהיה מבצע חד-פעמי".
פנינו לאמיר אוחנה כדי לברר האם הורה על הקשחת מדיניות אכיפה בדרום תל אביב מאז כניסתו לתפקיד, אך מלשכתו לא נמסרה תגובה. גורם במשטרת ישראל טען שפעולות אכיפה נגד בארים לא חוקיים מתבצעות מדי שנה בסמוך ליום העצמאות של אריתריאה.
בינתיים, מוסיף אבו אלהוא כי ישנם עוד שכנים המתגוררים בבניין מלבד המשפחה האריתראית ש"יושבים מתחת לבניין כמעט כל ערב, מזמינים חברים רבים, משמיעים מוזיקה חזקה מרכב. אבל היס"מ לא היה עוצר לידם בשום סיור כי הם לבנים".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







